**FINANSŲ IR BIUDŽETO SKYRIUS**

Kontrolės komitetui

**Informacija apie Savivaldybės biudžetinių įstaigų gautas 2023 metais pajamas už suteiktas paslaugas ir jų panaudojimą**

Biudžetinių įstaigų pajamos – biudžetinių įstaigų gautos pajamos už trumpalaikio ir ilgalaikio materialiojo turto nuomą, teikiamas paslaugas (išskyrus paslaugas, už kurias mokama valstybės rinkliava ir žyminis mokestis), kitos gautos pajamos, kurių panaudojimo paskirtis nustatyta Europos Sąjungos teisės aktuose, tarptautinėse sutartyse, įstatymuose arba Lietuvos Respublikos Vyriausybės nutarimuose, kurios įmokamos į savivaldybių biudžetus ir naudojamos vadovaujantis įstatymais arba Vyriausybės nutarimais, savivaldybės tarybos sprendimais šių įstaigų vykdomoms programoms finansuoti.

Savivaldybės biudžetinių įstaigų teikiamų paslaugų apmokėjimo kainas ir tarifus nustato Savivaldybės taryba, jeigu teisės aktai nenustato kitaip.

2023 m. Savivaldybės biudžetinių įstaigų gautų pajamų suma – 1892,2 tūkst. eurų. 2022 m. ši suma sudarė 1416,0 tūkst. eurų, arba 476,2 tūkst. eurų mažiau nei 2023 m. Visų rūšių pajamų 2023 m. surinkta daugiau nei 2022 m. Didžiausią didėjimą lėmė Plungės baseino surinktos pajamos.

Ankstesniais metais didžiausia dalis biudžetinių įstaigų pajamų buvo gaunama iš įmokų už išlaikymą švietimo, socialinės apsaugos ir kitose įstaigose (2021 m. – 62,1 proc., 2022 m. – 61,1 proc.). 2023 metais šios rūšies įstaigų pajamos sudarė 45,4 proc. Procento mažėjimą lėmė bendras pajamų ir kitos rūšies pajamų didėjimas.

39,8 proc. visų biudžetinių įstaigų pajamų 2023 m. sudarė biudžetinių įstaigų pajamos už prekes ir paslaugas (2022 m. – 26,08 proc.). Šios rūšies pajamų padidėjimą lėmė tai, kad nuo 2023 m. balandžio mėnesio buvo atidarytas Plungės baseinas ir didelę dalį (11,83 proc.) visų įstaigų pajamų 2023 m. sudarė šios įstaigos gautos pajamos, o jos apskaitomos pajamose už prekes ir paslaugas.

1 lentelėje pateikta informacija apie Savivaldybės biudžetinių įstaigų 2023 metais gautas pajamas ir jų panaudojimą, detalizuojant pagal ekonominės klasifikacijos straipsnius.

Didelė dalis surinktų ir panaudotų pajamų – 553,5 tūkst. eurų (30,16 proc. visų pajamų) 2023 m. buvo naudojama mitybos išlaidoms. 2022 metais šios rūšies pajamų buvo išleista 461,7 tūkst. eurų (36,58 proc. visų panaudotų gautų pajamų ).

2023 metais 28,58 proc. (524,5 tūkst. eurų) biudžetinių įstaigų pajamų buvo panaudota kitų prekių ir paslaugų įsigijimo išlaidoms padengti (2022 metais – 30,71 proc., arba 387,6 tūkst. eurų).

2 lentelėje parodyta, kokį turtą už 2023 metais gautas pajamas įsigijo biudžetinės įstaigos.

3 lentelėje pateikta informacija apie 2022–2023 metų įstaigų pajamas, jų panaudojimą bei parodytas surinktų pajamų bei išlaidų pokytis 2022–2023 metais. Savivaldybės biudžetinės įstaigos 2023 m. surinko 476,2 tūkst. eurų daugiau nei 2022 metais, o patyrė išlaidų 573,0 tūkst. eurų daugiau nei 2022 metais. Dalyje įstaigų nepanaudotos 2023 metais pajamos buvo perkeltos į 2024 metus. Iš viso 2023 m. nepanaudota ir perkelta į 2024 metus – 210,6 tūkst. eurų surinktų ir pervestų į iždą lėšų. Didžioji dalis nepanaudotų pajamų – Savivaldybės administracijos 2023–2025 metų strateginio plano priemonėje „Savivaldybės infrastruktūros plėtra tikslinėmis lėšomis (TP)“.

PRIDEDAMA. Informacija, 3 lentelės.

Finansų ir biudžeto skyriaus vedėja Daiva Mažeikienė

Finansų ir biudžeto skyriaus vedėjo pavaduotoja Margarita Tamošauskienė